CELEX: 32018D0695
Language: hu
Date: 2018-04-30 00:00:00
Title: A Bizottság (EU) 2018/695 végrehajtási határozata (2018. április 30.) a 2010/35/EU európai parlamenti és tanácsi irányelv 31. cikkének (1) bekezdése értelmében a Dánia által a 10 kg-os és az 5 kg-os PrimaDonna/Compolite CS típusú kompozit gázpalackok forgalomból történő kivonására és visszahívására vonatkozóan hozott intézkedésről (az értesítés a C(2018) 2535. számú dokumentummal történt) (EGT-vonatkozású szöveg. )

8.5.2018   
            
            
               HU
            
            
               Az Európai Unió Hivatalos Lapja
            
            
               L 117/19
            
         A BIZOTTSÁG (EU) 2018/695 VÉGREHAJTÁSI HATÁROZATA
   (2018. április 30.)
   a 2010/35/EU európai parlamenti és tanácsi irányelv 31. cikkének (1) bekezdése értelmében a Dánia által a 10 kg-os és az 5 kg-os PrimaDonna/Compolite CS típusú kompozit gázpalackok forgalomból történő kivonására és visszahívására vonatkozóan hozott intézkedésről
   
      
         (az értesítés a C(2018) 2535. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a szállítható nyomástartó berendezésekről és a 76/767/EGK, 84/525/EGK, 84/526/EGK, 84/527/EGK és az 1999/36/EK tanácsi irányelv hatályon kívül helyezéséről szóló, 2010. június 16-i 2010/35/EU európai parlamenti és tanácsi irányelvre (1) és különösen annak 31. cikke (1) bekezdésére,
   mivel:
   
               (1)
            
            
               2016 augusztusában több baleset után Dánia a 2010/35/EU irányelv 30. cikkének megfelelően tájékoztatta a Bizottságot a Composite Scandinavia AB (Kompositvägen 3, 943 33 Öjebyn, Svédország) által gyártott és Dániában a Primagaz Danmark A/S által forgalmazott kompozit gázpalackok forgalomból történő kivonására és visszahívására irányuló intézkedésről.
            
         
               (2)
            
            
               Az érintett termékeket a Composite Scandinavia AB gyártotta. A termékeket a „Compolite CS6” és a „Compolite CS 10, Passion 10” típusmegnevezés alatt hagyták jóvá a 01-794441 és a 08-11688701 számú EK-típusvizsgálati tanúsítványnak megfelelően, amelyeket az Inspecta Sweden AB bejelentett szervezet állított ki az EN 12245:2002 és az EN 14427:2004+A1:2005 szabvány szerint elvégzett vizsgálatok alapján, és a termékeket a Primagaz Danmark A/S vállalat forgalmazta a „PrimaDonna 5 kg code 1305” és a „PrimaDonna 10 kg code 1310” kereskedelmi megnevezéssel. A gázüzemű villás emelőtargoncák gázpalackjai, amelyeket a fent említett típusmegnevezési bizonyítványok szerint terveztek, nem tartoznak a forgalomból történő kivonás és a visszahívás hatálya alá.
            
         
               (3)
            
            
               A szállítható nyomástartó berendezésekre vonatkozó műszaki követelményeket a veszélyes áruk szárazföldi szállításáról szóló 2008/68/EK európai parlamenti és tanácsi irányelv (2) mellékletei tartalmazzák. A 2008/68/EK irányelv I. melléklete I.1. szakaszának és II. melléklete II.1. szakaszának 6.2.4.1. bekezdésében meghatározott egyedi követelmények szerint, ha ugyanazon követelmények alkalmazásakor egynél több szabványra történik hivatkozás, csak az egyiket kell alkalmazni, de eltérő rendelkezés hiányában teljes egészében. Ezért a típusbizonyítvány nem állítható ki két különböző szabvány szerint.
            
         
               (4)
            
            
               Az EN 12245:2002 szabvány 5.2.12. szakasza előírja, hogy a palackok nem repedhetnek meg a tűzvizsgálat kezdetétől számított 2 percen belül, míg az EN 14427:2004+A1:2005 szabvány 5.2.13.1. és 5.2.13.2. szakasza úgy rendelkezik, hogy a palackok nem repedhetnek meg végzetes kárt okozó mértékben a vizsgálat alatt, amelyet legalább 30 percen át kell végezni.
            
         
               (5)
            
            
               A Dánia által küldött értesítéshez csatolták az említett kompozit gázpalackokon a Danish Institute of Fire and Security Technology (Dán Tűz- és Biztonságtechnológiai Intézet – DBI) által az EN 14427:2004+A1:2005 szabvány szerint elvégzett vizsgálatokról készített jegyzőkönyvet. A vizsgálati jegyzőkönyv szerint a vizsgált palackok nem feleltek meg a szabvány 5.2.13.1. és 5.2.13.2. szakaszában leírt kritériumoknak, mivel 3 percnél rövidebb idő után végzetes kárt okozó mértékben megrepedtek.
            
         
               (6)
            
            
               A dán hatóságok ezért elrendelték, hogy a forgalmazó vonja ki az értékesítési láncból az említett kompozit gázpalackokat, és hívja vissza a fogyasztóknál lévő ilyen kompozit gázpalackokat.
            
         
               (7)
            
            
               A Bizottság felkérte a gyártót és a dán forgalmazót, hogy közöljék a dán hatóságok által hozott intézkedéssel kapcsolatos észrevételeiket. Válaszában a gyártó, a Composite Scandinavia AB azt állította, hogy a határozat megalapozatlan volt a termékek által jelentett kockázat téves megítélése miatt, és hogy a termékek megfelelnek valamennyi vonatkozó biztonsági követelménynek. A gyártó szerint a termékek helytelen használata vagy nyílt lánggal való érintkezése nem bizonyítja, hogy maguk a termékek komoly kockázatot jelentenek. A dán hatóságok döntését a Primagaz Danmark A/S forgalmazó is megkérdőjelezi.
            
         
               (8)
            
            
               A Bizottság a konzultáció következő lépéseként tájékoztatást kapott arról, hogy ugyanezekre a termékekre vonatkozóan Finnország, Svédország és Norvégia is hasonló, forgalomból történő kivonásra vonatkozó intézkedéseket hozott.
            
         
               (9)
            
            
               A dán hatóságok által benyújtott bizonyítékok vizsgálata megerősíti, hogy a fent említett kompozit gázpalackok nem felelnek meg a veszélyes áruk szárazföldi szállításáról szóló 2008/68/EK irányelvben meghatározott követelményeknek. A kompozit gázpalackok ezért komoly kockázatot jelentenek, és azokat ki kell vonni a forgalomból és vissza kell hívni,
            
         ELFOGADTA EZT A HATÁROZATOT:
   1. cikk
   A Dánia által hozott, a Composite Scandinavia által gyártott 10 kg-os és 5 kg-os PrimaDonna/Compolite CS kompozit gázpalackok forgalomból való kivonására és visszahívására irányuló intézkedés indokolt.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2018. április 30-án.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 165., 2010.6.30., 1. o.
   
   
      (2)  Az Európai Parlament és a Tanács 2008/68/EK irányelve (2008. szeptember 24.) a veszélyes áruk szárazföldi szállításáról (HL L 260., 2008.9.30., 13. o.).